એનો અર્થ એવો થયો કે સ્મોલ અને મિડ-કેપ શેરો પ્રત્યે બજારનો વર્ગ ક્રૂર બન્યો છે. છેલ્લા પાંચ દિવસમાં કેટલાક શેરો ૫૦ ટકાથી વધુ ઘટ્યા છે, જેને સરળ શબ્દમાં કહીએ તો આમાં રોકાણકારોની મૂડી અડધી થઈ ગઈ છે. આ સેગમેન્ટમાં આવેલું સપ્ટેમ્બરમાં તોફાન તો જૂન/જુલાઈ કરતાં પણ વધુ આકરું અને ભારે હતું, જેમાં મોટી અને મજબૂત ગણાતી કંપનીના શેરોના પાયા હચમચી ગયા હતા. જેનો આંચકો રિઝર્વ બેન્ક, સેબીથી લઈને છેક નાણામંત્રાલય સુધી પહોંચ્યો હતો. રોકાણકારોના કથળેલા સેન્ટિમેન્ટને મંદીમય થતું બચાવવા સેબીએ કડાકાની તપાસ આદરી તો રિઝર્વ બેન્કે બજારમાં પ્રવાહિતા વધે તે દિશામાં પગલાં લેવાં પડ્યાં. કેટલીક મોટી સંસ્થાઓએ નાણાકીય કટોકટી વણસતી અટકાવવા મેદાનમાં ઊતરી નાણાં સહાય આપવા દોડવું પડ્યું.